“Ruslan Sharipov darvesh odam edi”. Javohir Zokirov “Ruslan Sharipovni do‘stlari yo‘qlamay qo‘ygan”, degan gaplarga izoh berdi

“Xalqlar do‘stligi” saroyida O‘zbekistonda xizmat ko‘rsatgan artist, marhum ijodkor Ruslan Sharipov xotirasiga bag‘ishlangan konsert dasturi bo‘lib o‘tdi.

Konsertda boshlovchilik qilgan Javohir Zokirov “Daryo” muxbiri Feruz Muhammadga “Ruslan Sharipov vafotidan avval yolg‘iz va qarovsiz qolib ketgan”, degan gap-so‘zlarga izoh berdi.
Hozir Ruslan Sharipovni o‘rnini bosadigan odam yo‘q. Hamma davrni o‘z qahramonlari bo‘lar ekan. Ruslan Sharipov shunday xitlar yaratgan ekanki, hozirgacha uning qo‘shiqlarini kuylashmoqda. U uchun qo‘shiqlari haligacha gapirib turibdi.
Ruslan aka bilan qancha yozilmagan qo‘shiqlarimiz qolib ketdi. Ruslan Sharipovni yakkaxon konsert dasturini taqdim qilmoqchi bo‘lgan edik. U ham armon bo‘ldi.
Har bir inson o‘z taqdirini o‘zi yaratadi, qilgan ishlariga ham o‘zi javob beradi. “Ruslan Sharipovni qiyin vaqtlarida uning yonida do‘stlari turmagan”, deyishadi, menga ham izohlarda bu haqida ko‘p yozishdi. Lekin Ruslan akani hech kim tashlab qo‘ymagan. Ruslan aka qandaydir darvesh odam edi. O‘zlari yolg‘izlik muhitida bo‘lmaganlarida “Yo‘qchilik” yoki “Do‘st” singari qo‘shiqlar yaralmas edi. “Hech kim Ruslanga qaramagan, Ruslan yolg‘iz qolib ketgan”, degan gaplar asossiz gaplar. Ruslan aka yolg‘izlikni yaxshi ko‘rganlar, ular yolg‘izlikda ijod qilib, shunday taronalarni yozganlar.
Ularning xotirasiga bag‘ishlangan konsert dasturida boshlovchilik qilish uchun Turkiyadagi syomkalarni qoldirib, yetib keldim.
Javohir Zokirov, aktyor, xonanda, rejissor
Ma’lumot uchun, O‘zbekistonda xizmat ko‘rsatgan artist Ruslan Sharipov 1966-yil 10-sentabrda Samarqand shahrida tug‘ilgan. Ruslan Sharipov “Bolalar”, “Bayt”, “Orginal”, “Sado”, “Eski shahar”, “O‘zbek sistem”, “Shahzod”, “Al vakil”, “Setora”, “Yalla”, “Bonu”, “Laylo”, “Xo‘ja”, O‘zbekiston xalq artisti Yulduz Usmonova, Nargiz Zokirova, Ravshan Sobirov, Avaz Olimov, Dildora Niyozova singari ko‘plab musiqiy jamoa va san’atkorlarning mega xit taronalari muallifi hisoblanadi. Ruslan Sharipov 2020-yil, 28-iyul kuni infark kasali bilan vafot etgan.
Mavzuda doir: